A4-0255/96

Päätöslauselma vihreästä kirjasta «Tekijänoikeus ja lähioikeudet tietoyhteiskunnassa» (KOM(95)0382 - C4-0354/95)

Euroopan parlamentti, joka

- ottaa huomioon EY:n perustamissopimuksen 7 a, 52 ja sitä seuraavat artiklat, 59 ja sitä seuraavat artiklat ja 100 a artiklan,

- ottaa huomioon komission vihreän kirjan «Tekijänoikeus ja lähioikeudet tietoyhteiskunnassa» (KOM(95)0382 - C4-0354/95),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0255/96),

A. katsoo, että Euroopan unionin on ehdottomasti ja pikaisesti muotoiltava yhdenmukainen näkemys tekijänoikeuksista ja lähioikeuksista tietoyhteiskunnassa kyseisten oikeuksien tehokkaan suojelun takaamiseksi sekä yhteisön että kansainvälisten elinten tasolla,

B. katsoo, että on aivan välttämätöntä ja kiireellistä täydentää tai tarkistaa tekijänoikeuksien suojelutoimia tietoyhteiskunnan vaatimukset huomioon ottaen,

C. on vakuuttunut siitä, että uusi järjestelmä on luotava ajoissa,

D. ottaa huomioon, että tähän mennessä hyväksytyt tekstit, vaikka ne eivät kata kaikkia ongelman uusia näkökohtia, ovat laadultaan hyviä ja tarjoavat tärkeitä kiintopisteitä eräiden keskeisten kysymysten ratkaisemiseksi,

E. on vakuuttunut siitä, että olisi laadittava suuntaviivoja ja sääntöjä, joilla toteutetaan tosiasiallinen eurooppalainen yhdenmukaistaminen, joka on avointa ja mukautuu uuteen, nopeaan ja ennalta arvaamattomaan tekniseen kehitykseen,

F. katsoo, että on ensiarvoisen tärkeää, että yhdenmukaistamisprosessi perustuu tiettyihin aidon eurooppalaisiin säännöksiin, kuten tekijän moraaliseen oikeuteen,

G. on vakuuttunut siitä, että tekijänoikeuksien ja lähioikeuksien alalla hyväksyttävillä säännöksillä on varmistettava samanaikaisesti sekä perusoikeuksien että perusvapauksien suojelu,

H. katsoo, että tietoyhteiskunnan on kehityttävä kulttuurien ja kielten monimuotoisuutta kunnioittaen ja kaikkien kansalaisten osallistumismahdollisuudet varmistaen;

1. Suhtautuu myönteisesti komission tekemään työhön tietoyhteiskunnan tekijänoikeuksiin ja lähioikeuksiin liittyvien ongelmien määrittelyn ja erittelyn osalta ja toivoo, että tässä käsiteltyjen aiheiden tarkastelu jatkuu; katsoo erityisesti, että on löydettävä asianmukainen tasapaino tekijänoikeuksien puolustamisen ja kuluttajien asianmukaisen huomioon ottamisen välillä;

2. Pyytää komissiota ottamaan asianmukaisesti huomioon tekijänoikeuksien ja lähioikeuksien suojaamiseen liittyvät oikeudelliset näkökohdat sen yleisperiaatteen mukaisesti, että näiden oikeuksien suojaaminen on tietoyhteiskunnan tasapainoisen kehityksen välttämätön edellytys;

3. Kiinnittää huomiota ongelmiin, jotka liittyvät taideteoksen tekijän perinteisten tekijänoikeuksien ja tietoteknologian kehittymisen yhteydessä syntyvien uusien oikeuksien välisiin suhteisiin, erityisesti alkuperäisen teoksen tekijän aseman heikkenemisen vaaraan;

4. Pitää olennaisen tärkeänä ja kiireellisenä lainsäädännön yhdenmukaistamistoimenpiteiden toteuttamista siten, että oikeudellisena perustana on EY:n perustamissopimuksen 100 a ja 57 artikla yhtenäismarkkinoiden moitteettoman toiminnan esteiden poistamiseksi kyseisellä alalla;

5. Korostaa, että eurooppalaisella tasolla on ehdottomasti saavutettava laaja ja paras mahdollinen yhdenmukaistaminen toissijaisuusperiaatetta noudattaen ja että on otettava asianmukaisesti huomioon tietoyhteiskunnan kulttuuriin liittyvät näkökohdat EY:n perustamissopimuksen 128 artiklan 4 kohdan mukaisesti;

6. Katsoo, että olennaisena perusteena olisi pidettävä sitä, että teoksen oikeudellisen suojan on oltava tehokas riippumatta sen levittämiseen käytetyistä tekniikoista;

7. Katsoo, että komission on aktiivisesti seurattava nykyistä työtä kansainvälisellä tasolla, erityisesti yhdistämällä kuulemismenettelyssä saavutetut päätelmät ehdotuksiin, jotka on laadittu Maailman kauppajärjestössä, ja käsiteltävä uusia digitaaliteknologiaan liittyviä ongelmia, joita Maailman henkisen omaisuuden järjestö kohtaa; huomauttaa, että Euroopan unionin on esiinnyttävä näissä järjestöissä yhtenäisenä;

8. Puoltaa sellaisten lausekkeiden järjestelmällistä liittämistä yhteisön ja kolmansien maiden välillä tehtyihin kahdenvälisiin sopimuksiin, joilla varmistetaan yhtäläinen tekijänoikeuksien ja näissä maissa niihin liittyvien lähioikeuksien suojelun taso, ja kehottaa komissiota valvomaan niiden tehokasta soveltamista;

9. Kehottaa kiinnittämään enemmän huomiota siihen, että voitaisiin suojella yksilön oikeutta luottamuksellisuuteen ja tiedon vapaaseen kulkuun, mikä voi tulla esille tietoyhteiskuntaa kehitettäessä;

10. Kiinnittää huomiota niihin vaaroihin, joita suojeltujen teosten tunnistamiseen ja suojeluun tarkoitetut uudet teknologiat voivat käyttäjille aiheuttaa, ja pyytää komissiota huolehtimaan siitä, että tämänkaltaisten teknologioiden soveltaminen on sopusoinnussa kansalaisten perusvapauksien ja -oikeuksien suojelun, erityisesti yksityiselämän ja henkilötietojen suojelun kanssa;

11. Katsoo, että on välttämätöntä löytää oikea tasapaino henkisen omaisuuden suojelun ja yleisen edun välillä, jotta edistettäisiin mahdollisimman laajalti yksilön oikeuksia päästä käsiksi tietoihin demokratian perusoikeutena;

12. Kehottaa Euroopan unionin toimielimiä ja jäsenvaltioita toteuttamaan aiheelliset toimenpiteet, jotta varmistetaan yhdenmukaisella tavalla kansalaisten pääsy teoksiin ja palveluihin, joiden katsotaan olevan yleishyödyllisiä;

13. Pitää tärkeänä varmistaa, että julkisiin kirjastoihin ja yleensäkin yleishyödyllisiin palveluihin sovelletaan kirjoihin jo sovellettavien kaltaisia erityissääntöjä, jotta voidaan edistää mahdollisimman laajaa levittämistä sivistyksellisiin ja tieteellisiin tarkoituksiin ja ottaa huomioon myös kyseisten laitosten julkiseen palveluun liittyvät tehtävät;

14. Pyytää, että tarkasteltaisiin niitä yleisiä ongelmia, jotka ovat seurausta tekijänoikeuden ytimen muodostavien yksinoikeuksien ja kilpailupolitiikan suhteesta, kiinnittäen erityistä huomiota yhteisön tuomioistuimen asiassa Magilli ((Tuomio 6.4.1995, yhdistetyt asiat C-241/91 ja C-242/91)) antaman tuomion vaikutuksiin;

15. On sitä mieltä, että sovellettavan lain osalta ei ole mahdollista viitata vain palvelujen alkuperämaan voimassa oleviin lakeihin, vaan vastaanottajamaan lakien soveltamista on arvioitava perusteellisesti, jottei teosten suojaa ja erityisesti oikeuksien sisältöä ja niiden soveltamistapaa heikennetä; muistuttaa mieliin, että kaikissa voimassa olevaa oikeutta koskevissa säännöksissä on noudatettava oikeusvarmuuden periaatetta;

16. Katsoo, että jäljentämisoikeutta voidaan soveltaa Bernin yleissopimuksen 9 artiklassa mainitun periaatteen perusteella digitaalisiin tekniikkoihin;

17. On sitä mieltä, että on tarkasteltava edelleen niitä kysymyksiä, jotka koskevat suojattujen teosten on line -levitykseen sovellettavien oikeuksien selvittämistä, mutta on vältettävä yleisluonteista ratkaisua, joka olisi ristiriitainen relevanttien kansainvälisten asiakirjojen kanssa - erityisesti Bernin yleissopimuksen, Rooman yleissopimuksen ja TRIPS- sopimuksen kanssa;

18. On samaa mieltä komission kanssa, ettei periaatetta oikeuksien sammumisesta yhteisössä voida soveltaa suojattuihin palveluihin liittyvien teosten levittämiseen;

19. Huomauttaa, että on tarpeen harkita huolellisesti tietoyhteiskunnassa korostuvia erityisoikeuksiin liittyviä kysymyksiä kuulemismenettelyjen osalta, jotta tunnistettaisiin yhtäältä mahdollinen uusien oikeuksien myöntäminen tekijöille sekä lähioikeuksien haltijoille ja toisaalta tarkoituksenmukaiset oikeudelliset asemat niille, jotka osallistuvat valmisteluun ja yhteensovittamiseen multimediateoksia luotaessa;

20. Muistuttaa komissiota periaatteesta, jonka mukaan tekijällä ja lähioikeuksien omistajalla on oikeus päättää siitä, voidaanko teosta hyödyntää sopimusperusteisten lupien perusteella ja millä ehdoilla;

21. Pitää hyvin tärkeänä, että tekijöiden moraalinen oikeus on edelleenkin merkittävä piirre unionin ja jäsenvaltioiden lainsäädännössä; uskoo, että myös näiden oikeuksien henkilökohtainen käyttöoikeus olisi tehtävä mahdolliseksi;

22. Katsoo, että asiaa on perusteellisesti harkittava, jotta voidaan

- tunnistaa eri verkkojen, kuten internetin esiin tuomat ongelmat;

- varmistaa, että eri aloilla (esim. henkilötietojen suojelun alalla) voimassa oleva lainsäädäntö on sovitettu verkkojen erityispiirteisiin;

- löytää tehokkaita ratkaisuja joko lainsäädännön, menettelytapasääntöjen tai kansainvälisten yleissopimusten keinoin taikka näitä keinoja yhdistelemällä;

23. Katsoo, että yleisölle tiedottamisen oikeuden osalta ongelmana on tämän periaatteen määritteleminen digitaalisissa yhteyksissä rajoittaen selvästi sen laajuutta, joka on huomattavasti perinteistä suurempi;

24. Katsoo, että teoksen julkisen esittämisen oikeutta, sellaisena kuin se on nykyisin määritelty Bernin yleissopimuksessa, on laajennettava ja täsmennettävä, jotta sitä voitaisiin soveltaa kaikkiin interaktiivisiin digitaalisiin lähetyksiin;

25. Katsoo, että yleisradiotoiminnan määritelmää olisi laajennettava siten, että siihen sisällytetään kaikenlainen lähetystoiminta, jota yksityisestä toimesta mahdollisesti suunnataan suurelle yleisölle;

26. On hämmentynyt siitä, että annettaisiin erityinen yksinoikeus digitaalista radiolähetystoimintaa varten, sillä tämä voisi johtaa ratkaisuihin, jotka lähetysteknologioiden mukaan perustuvat erilaisiin lähestymistapoihin;

27. Kehottaa komissiota harkitsemaan perusteellisesti oikeuksien omistamiseen liittyviä ongelmia, jotta niistä voitaisiin laatia tehokkaat säännökset käynnissä olevien muutosten jälkeen;

28. Pahoittelee, että tähän mennessä ei ole ryhdytty päätöksentekomenettelyyn yksityisiin tarkoituksiin jäljentämistä koskevasta direktiivistä, mikä on välttämätöntä niiden sääntöjen yhdenmukaistamiseksi, joilla säännellään kaikissa jäsenvaltioissa jäljentämiseen käytettyjen eri tiedontallennusmuotojen verotusta;

29. Pyytää komissiota tarkoin seuraamaan suojattujen teosten tunnistamis- ja suojausjärjestelmien luomiseen liittyvien uusien teknologioiden kehittymistä ja esittämään tarvittaessa erityisiä sääntöjä ja määräyksiä, jotka helpottaisivat oikeuksien hankinnassa; pyytää neuvostoa ja komissiota samanaikaisesti muun Euroopan neuvostossa tehtävän työn kanssa pyrkimään laittoman kopioinnin estämistä koskevan monenvälisen sopimuksen aikaansaamiseen kansainvälisellä tasolla; korostaa, että tekninen tunnistamisjärjestelmä helpottaisi digitaalisten teosten tavanomaista hyödyntämistä ja luvattoman jäljentämisen vastaisia toimia; korostaa lisäksi tekijänoikeuksien hallinnointia koskevaa tietoa ja kaikkien osapuolten hyväksyttävissä olevia kansainvälisiä kriteerejä koskevan julkisen tutkimuksen merkitystä;

30. Katsoo, että olisi käynnistettävä tutkimuksia ja kokeita, joiden tarkoituksena olisi tutkia teosten elektronisten tunnistamisjärjestelmien käyttömahdollisuuksia, joilla voidaan tehdä sopivaksi oikeuksien kollektiivinen ja yksityinen hallinta lähtien siitä, että yleisön pääsy sisältöihin riippuu näiden oikeuksien hankinta- ja hallintasääntöjen järkeistämisestä, mikä ei missään tapauksessa saa johtaa oikeudenhaltijoiden vastuun päättymiseen;

31. Katsoo, että myös keskitetty palvelu voisi olla hyödyllinen, mutta varoittaa siihen liittyvistä vaaroista;

32. Katsoo, että kollektiivisia oikeuksia hallinnoivan yhteisön yhä kasvavaa merkitystä ja riippumatonta asemaa on lujitettava vääristämättä kilpailusääntöjä ja täyttä avoimuutta;

33. Korostaa sellaisten yhdenmukaisten yhteisten sääntöjen tarvetta kansallisessa lainsäädännössä, joissa määrätään siviili- ja rikosoikeudellisista seuraamuksista niille, jotka tuottavat, pitävät kaupan, omistavat, käyttävät, valmistavat, myyvät tai asentavat laitteita tai tarjoavat, pyytävät, mainostavat tai suorittavat palveluita, jotka voivat tehdä suojajärjestelmistä tehottomia;

34. Kehottaa puhemiestä välittämään tämän päätöslauselman komissiolle, neuvostolle ja jäsenvaltioiden hallituksille.